เจ้าของ“เถ้าแก่น้อย”รวยอื้อ! ตระกูล “พีระเดชาพันธ์” ขายหุ้น TKN ล็อตใหญ่ รับเงิน 600 ลบ.
ตระกูล “พีระเดชาพันธ์” เจ้าของ “เถ้าแก่น้อย” รวยอื้อ! หลังขายหุ้น TKN ล็อตใหญ่ รับเงินเข้ากระเป๋ากว่า 600 ล้านบาท
22 พ.ย. 2560

สืบเนื่องจากกรณีที่วานนี้ (21 พ.ย.2560) การซื้อขายภาคเช้ามีการทำรายการซื้อขายหลักทรัพย์บนกระดานใหญ่ (BIG LOT) หุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN จำนวน 48 รายการ มูลค่าสูงสุด 606.25 ล้านบาท ที่ราคาเฉลี่ยหุ้นละ 24.25 บาท ราคาต่ำกว่ากระดานซื้อขาย
โดยการขายหุ้นออกมาในครั้งนี้ ส่งผลให้ราคาหุ้น TKN วานนี้ปรับตัวลดลงแรง มาปิดตลาดที่ 24.20 บาท ปรับตัวลง 1.55 บาท หรือ 6.02% ด้วยมูลค่าซื้อขาย 1.70 พันล้านบาท
จากการตรวจสอบข้อมูลของ “ข่าวหุ้นธุรกิจออนไลน์” พบว่าข้อมูลแบบรายงานการเปลี่ยนแปลงการถือหลักทรัพย์ของผู้บริหารผ่านทางระบบสารสนเทศของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ปรากฏรายการขายหุ้น TKN ของกลุ่มผู้ถือหุ้นใหญ่ตระกูล “พีระเดชาพันธ์”
โดย นายอิทธิพัทธ์ พีระเดชาพันธ์ ซึ่งเป็นผู้ถือหุ้นใหญ่อันดับที่ 2 ขายหุ้นออกมา 17.50 ล้านหุ้น ในราคาหุ้นละ 24.25 บาท คิดเป็นมูลค่า 424.38 ล้านบาท
อีกทั้ง น.ส.อรพัทธ์ พีระเดชาพันธ์ ซึ่งเป็นผู้ถือหุ้นใหญ่อันดับที่ 4 ขายหุ้นออกมา 3.75 ล้านหุ้น ในราคาหุ้นละ 24.25 บาท คิดเป็นมูลค่า 90.94 ล้านบาท ขณะเดียวกัน นายณัชชัชพงศ์ พีระเดชาพันธ์ ซึ่งเป็นผู้ถือหุ้นใหญ่อันดับที่ 5 ขายหุ้นออกมา 3.75 ล้านหุ้น ในราคาหุ้นละ 24.25 บาท คิดเป็นมูลค่า 90.94 ล้านบาท
ทั้งนี้เป็นที่น่าสังเกตว่าผู้ถือหุ้นใหญ่ทั้ง 3 ราย ทำการขายหุ้นออกมาในครั้งนี้มีวัตถุประสงค์อะไร เนื่องจาก TKN เข้าจดทะเบียนในตลาดตลาดหลักทรัพย์แห่งประเทศไทยได้เพียง 2 ปี โดยเข้าทำการซื้อขายครั้งแรกเมื่อวันที่ 12 มี.ค.2558
ด้านผลการดำเนินงานไตรมาส 3/60 มีกำไรสุทธิ 160 ล้านบาท ปรับตัวลดลง 20% เมื่อเทียบกับช่วงเดียวกันเมื่อปีก่อนที่มีกำไรสุทธิ 202.12 ล้านบาท ขณะที่งวด 9 เดือนมีกำไรสุทธิ 466.27 ล้านบาท ปรับตัวลดลง 14% เมื่อเทียบกับช่วงเดียวกันเมื่อปีก่อนที่มีกำไรสุทธิ 547.40 ล้านบาท
 